Document ID: 31999R1661

ΚΑΝΟΝΙΣΜΟΣ (ΕΚ) αριθ. 1661/1999 ΤΗΣ ΕΠΙΤΡΟΠΗΣ
της 27ης Ιουλίου 1999
για τη θέσπιση λεπτομερών κανόνων εφαρμογής του κανονισμού (ΕΟΚ) αριθ. 737/90 του Συμβουλίου σχετικά με τους όρους εισαγωγής γεωργικών προϊόντων καταγωγής τρίτων χωρών μετά το ατύχημα στον πυρηνικό σταθμό του Τσερνομπίλ
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας,
τον κανονισμό (ΕΟΚ) αριθ. 737/90 του Συμβουλίου, της 22ας Μαρτίου 1990, σχετικά με τους όρους εισαγωγής γεωργικών προϊόντων καταγωγής τρίτων χωρών μετά το ατύχημα στον πυρηνικό σταθμό του Τσερνομπίλ(1), όπως τροποποιήθηκε από τον κανονισμό (ΕΚ) αριθ. 686/95(2), και ιδίως το άρθρο 6 αυτού,
Εκτιμώντας:
(1) ότι η επίπτωση ραδιενεργού καισίου από το ατύχημα που συνέβη στο εργοστάσιο παραγωγής πυρηνικής ενέργειας του Τσερνομπίλ στις 26 Απριλίου 1986 έχει πλήξει πολλές τρίτες χώρες· ότι έχουν καταγραφεί επανειλημμένες περιπτώσεις μη συμμόρφωσης με τα ανώτατα επιτρεπόμενα επίπεδα ραδιενεργού μόλυνσης σε αποστολές ορισμένων κατηγοριών μανιταριών που εισάγονται από αρκετές τρίτες χώρες·
(2) ότι παρόμοια ραδιενεργός επίπτωση έχει πλήξει τμήματα της επικράτειας μερικών κρατών μελών της Ευρωπαϊκής Ένωσης·
(3) ότι οι δασικές εκτάσεις και οι δασώδεις περιοχές γενικά αποτελούν το φυσικό οικότοπο των ακαλλιέργητων μανιταριών (τα προϊόντα που περιλαμβάνονται στο παράρτημα Ι) και ότι τέτοια οικοσυστήματα τείνουν να συγκρατούν το ραδιενεργό καίσιο με κυκλική ανταλλαγή μεταξύ εδάφους και βλάστησης·
(4) ότι, ως εκ τούτου, η συνεχής μόλυνση των ακαλλιέργητων μανιταριών από το ραδιενεργό καίσιο κατά την περίοδο μετά το προαναφερθέν ατύχημα ίσως να μην έχει μειωθεί καθόλου και ενδεχομένως να έχει αυξηθεί για ορισμένα είδη·
(5) ότι το 1986 η Επιτροπή πραγματοποίησε και στη συνέχεια ενημέρωσε με νέα στοιχεία μια αξιολόγηση των πιθανών κινδύνων για την υγεία του ανθρώπου από μολυσμένες τροφές που περιέχουν ραδιενεργό καίσιο· ότι η εν λόγω αξιολόγηση των πιθανών κινδύνων εξακολουθεί να ισχύει σήμερα, λαμβανομένης υπόψη της φυσικής ραδιενεργού περιόδου της συγκεκριμένης ουσίας και ότι επιπλέον το ανώτατο επιτρεπόμενο επίπεδο είναι κατ' ουσία σύμφωνο με το επίπεδο που συνιστά η Επιτροπή Κώδικα Τροφίμων·
(6) ότι σύμφωνα με το άρθρο 4 του κανονισμού (ΕΟΚ) αριθ. 737/90, τα κράτη μέλη πρέπει να διεξάγουν ελέγχους σε προϊόντα που προέρχονται από τρίτα κράτη·
(7) ότι οι λεπτομερείς κανόνες για την εφαρμογή του κανονισμού αυτού παρατίθενται στον κανονισμό (ΕΟΚ) αριθ. 1983/88 της Επιτροπής(3)·
(8) ότι είναι αναγκαία η ενημέρωση των διατάξεων αυτών και η συμπλήρωσή τους με ειδικούς όρους για την εισαγωγή συγκεκριμένων προϊόντων σύμφωνα με τις αιτιολογικές σκέψεις·
(9) ότι η οδηγία 92/59/ΕΟΚ του Συμβουλίου, της 29ης Ιουνίου 1992, για τη γενική ασφάλεια των προϊόντων(4), προβλέπει σύστημα για την ταχεία ανταλλαγή πληροφοριών·
(10) ότι τα μέτρα που λαμβάνονται επί τόπου στην επικράτεια των κρατών μελών της Ευρωπαϊκής Ένωσης απορρέουν από τις νομικές υποχρεώσεις των εν λόγω κρατών δυνάμει των άρθρων 35 και 36 της συνθήκης Ευρατόμ, από τα προαναφερθέντα κοινοτικά μέτρα και τα εθνικά μέτρα και τους ελέγχους που από κοινού έχουν ισοδύναμα αποτελέσματα με τα αντίστοιχα μέτρα και τους ελέγχους του παρόντος κανονισμού· ότι η Επιτροπή λαμβάνει όλα τα απαιτούμενα μέτρα για να εξασφαλίσει ότι τα κράτη μέλη συμμορφώνονται αποτελεσματικά με τις νομικές υποχρεώσεις τους σχετικά με τό θέμα αυτό·
(11) ότι, ακόμα και αν οι διατάξεις για τη δειγματοληψία και την ανάλυση διάφορων γεωργικών προϊόντων αξίζει να εξεταστούν στο μέλλον, αυτό που απαιτείται άμεσα είναι η ενίσχυση των διατάξεων αυτών όσον αφορά τα μανιτάρια·
(12) ότι προκειμένου να καταστούν οι έλεγχοι πιο αποτελεσματικοί, είναι συνεπώς αναγκαίο να υπάρξει περιορισμένος αριθμός τελωνείων στα οποία θα μπορούν να δηλώνονται ορισμένα προϊόντα για ελεύθερη κυκλοφορία στην Ευρωπαϊκή Ένωση·
(13) ότι οι κατάλογοι των τελωνείων και των τρίτων χωρών μπορούν να αναθεωρηθούν όταν κρίνεται απαραίτητο, λαμβάνοντας υπόψη μεταξύ άλλων τη μελλοντική συμμόρφωση με τα ανώτατα επιτρεπόμενα επίπεδα, καθώς και άλλες πληροφορίες που δίνουν τη δυνατότητα στην Επιτροπή να κρίνει εάν πρέπει να παραμείνει μια τρίτη χώρα στον κατάλογο του παραρτήματος IV·
(14) ότι για τον ίδιο λόγο, τα πιστοποιητικά εξαγωγής που αναφέρονται στο άρθρο 4 του κανονισμού (ΕΟΚ) αριθ. 737/90, πρέπει να παρέχονται για κάθε αποστολή των εν λόγω προϊόντων·
(15) ότι είναι σωστό να επιτρέπεται στις αρμόδιες αρχές των κρατών μελών να επιβάλλουν κατά την κρίση τους τέλη για τη δειγματοληψία και την ανάλυση, καθώς και για την καταστροφή του προϊόντος ή την επιστροφή του, υπό την προϋπόθεση ότι τηρείται η αρχή της αναλογικότητας κατά την άσκηση του δικαιώματος επιλογής όσον αφορά την καταστροφή ή την επιστροφή και υπό την προϋπόθεση ότι, σε κάθε περίπτωση, τα τέλη που επιβάλλονται δεν υπερβαίνουν τα έξοδα·
(16) ότι οι διατάξεις που θεσπίζονται παρακάτω είναι σύμφωνες με τις διεθνείς υποχρεώσεις της Ευρωπαϊκής Κοινότητας, και ιδίως εκείνες που απορρέουν από τις συμφωνίες για την ίδρυση του Παγκόσμιου Οργανισμού Εμπορίου, λαμβανομένου υπόψη του δικαιώματος της Κοινότητας να εγκρίνει και να εφαρμόζει τα μέτρα εκείνα που είναι αναγκαία για την επίτευξη του επιπέδου υγειονομικής προστασίας που έχει επιλεγεί στην επικράτεια των κρατών μελών της·
(17) ότι τα μέτρα που προβλέπονται στον παρόντα κανονισμό είναι σύμφωνα με τη γνώμη της επιτροπής ad hoc, που αναφέρεται στο άρθρο 7 του κανονισμού (ΕΟΚ) αριθ. 737/90,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
1. Οι έλεγχοι περιεκτικότητας σε ραδιενεργό καίσιο που αναφέρεται στο άρθρο 3 του κανονισμού (ΕΟΚ) αριθ. 737/90, για τα προϊόντα που παρατίθενται στο άρθρο 1 του ίδιου κανονισμού, προκειμένου να διαπιστωθεί ότι τηρούνται τα ανώτατα επιτρεπόμενα όρια που ορίζονται στον εν λόγω κανονισμό, διενεργούνται από τα κράτη μέλη στα οποία τίθενται σε ελεύθερη κυκλοφορία με τη θέση τους σε κυκλοφορία τα αργότερο.
2. Οι έλεγχοι πραγματοποιούνται δειγματοληπτικά, σύμφωνα με τις ακόλουθες ελάχιστες προδιαγραφές:
α) Με την επιφύλαξη της παραγράφου 3 στοιχείο β), η επιλογή από το κράτος μέλος της συχνότητας πραγματοποίησης ελέγχων καθορίζεται λαμβάνοντας υπόψη, ιδίως, το βαθμό μόλυνσης της χώρας καταγωγής, τις ιδιότητες των εν λόγω προϊόντων, τα αποτελέσματα προηγούμενων ελέγχων και τα πιστοποιητικά εξαγωγής που αναφέρονται στο άρθρο 3.
β) Με την επιφύλαξη συμπληρωματικών μέτρων που προβλέπονται στα άρθρα 5 και 6 του κανονισμού (ΕΟΚ) αριθ. 737/90, όταν διαπιστώνεται ότι το προϊόν, που κατάγεται από τρίτη χώρα υπερβαίνει τα ανώτατα επιτρεπόμενα όρια, αυξάνονται οι έλεγχοι σε όλα τα ομοειδή προϊόντα που προέρχονται από την εν λόγω τρίτη χώρα.
3. Οι έλεγχοι για συγκεκριμένα προϊόντα πραγματοποιούνται σύμφωνα με τους ακόλουθους κανόνες:
α) Οι έλεγχοι των ζώων που προορίζονται για σφαγή πραγματοποιούνται με την επιφύλαξη των τελωνειακών κανόνων που προβλέπονται από τον κανονισμό (ΕΟΚ) αριθ. 2913/92(5) του Συμβουλίου και τον κανονισμό (ΕΟΚ) αριθ. 2454/93 της Επιτροπής(6), καθώς και των υγειονομικών απαιτήσεων για τα ζώα. Κατά τον εκτελωνισμό για τη θέση σε ελεύθερη κυκλοφορία, πρέπει να προσκομίζεται πιστοποιητικό το οποίο εκδίδεται από τις αρμόδιες αρχές που είναι υπεύθυνες για τους ελέγχους, στο οποίο βεβαιώνεται ότι τα εν λόγω κρέατα έχουν υποβληθεί σε έλεγχο, από τον οποίο προέκυψε ότι δεν έχουν υπερβεί τα ανώτατα επιτρεπόμενα όρια.
β) Όσον αφορά τα προϊόντα που περιλαμβάνονται στο παράρτημα Ι, και τα οποία προέρχονται από τρίτες χώρες που περιλαμβάνονται στο παράρτημα IV, πραγματοποιούνται έλεγχοι βάσει των δεόντως συμπληρωμένων πιστοποιητικών εξαγωγής που αναφέρονται στο άρθρο 3 και συνοδεύουν κάθε αποστολή. Κάθε αποστολή που υπερβαίνει τα 10 κιλά νωπού προϊόντος ή το ισοδύναμο αυτού πρέπει να υποβάλεται σε συστηματική δειγματοληψία και ανάλυση, με παράλληλη συνεκτίμηση των πληροφοριών που περιέχονται στο συνοδευτικό πιστοποιητικό εξαγωγής. Τα εν λόγω προϊόντα μπορούν να δηλωθούν για ελεύθερη κυκλοφορία στα κράτη μέλη προορισμού μόνο σε περιορισμένο αριθμό τελωνείων που περιλαμβάνονται στο παράρτημα ΙΙΙ.
4. Σε περίπτωση που δεν τηρούνται τα ανώτατα επιτρεπόμενα όρια για ένα προϊόν, οι αρμόδιες αρχές του κράτους μέλους μπορούν να απαιτήσουν την καταστροφή του εν λόγω προϊόντος ή την επιστροφή του στη χώρα προέλευσης. Στην προκειμένη περίπτωση, διαβιβάζονται γραπτά στοιχεία ότι το προϊόν δεν βρίσκεται πλέον στο έδαφος της Ευρωπαϊκής Κοινότητας στην τελωνειακή αρχή που δεν επέτρεψε τη θέση σε ελεύθερη κυκλοφορία.
5. Όσον αφορά τα προϊόντα που παρατίθενται στο άρθρο 1 παράγραφος 1 οι αρμόδιες αρχές μπορούν κατά την κρίση τους να επιβαρύνουν τον εισαγωγέα με έξοδα για τη δειγματοληψία και την ανάλυση των προϊόντων για συμμόρφωση με τον κανονισμό (ΕΟΚ) αριθ. 737/90 του Συμβουλίου. Όσον αφορά τις αποστολές που υπερβαίνουν τα ανώτατα επιτρεπόμενα όρια, οι αρμόδιες αρχές μπορούν επίσης να εισπράξουν από τον εισαγωγέα τα έξοδα που συνεπάγεται είτε η καταστροφή της αποστολής είτε η επιστροφή της στη χώρα προέλευσης.
Άρθρο 2
1. Κάθε κράτος μέλος κατ' αναλογία εφαρμόζει το άρθρο 8 της οδηγίας 92/59/ΕΟΚ του Συμβουλίου, προκειμένου να ανακοινώσει χωρίς καθυστέρηση στην Επιτροπή τις περιπτώσεις μη τήρησης των διατάξεων σχετικά με τα ανώτατα επιτρεπόμενα όρια, που καθορίζονται στον κανονισμό (ΕΟΚ) αριθ. 739/90 του Συμβουλίου, αναφέροντας τη χώρα καταγωγής, την περιγραφή του εμπορεύματος και το βαθμό μόλυνσής του, το μέσο μεταφοράς, τον εξαγωγέα και την απόφαση που έχει ληφθεί για τις εν λόγω παρτίδες.
2. Τα κράτη μέλη ενημερώνουν την Επιτροπή για τους φορείς που είναι επιφορτισμένοι με την πραγματοποίηση των ελέγχων.
3. Η Επιτροπή ανακοινώνει στα κράτη μέλη, χωρίς καθυστέρηση, τις περιπτώσεις που διαπιστώθηκε μη τήρηση των ανώτατων επιτρεπόμενων ορίων, μέσω του κοινοτικού συστήματος ταχείας προειδοποίησης που προβλέπει η οδηγία 92/59/ΕΟΚ.
Άρθρο 3
1. Τα κράτη μέλη μεριμνούν ώστε τα πιστοποιητικά εξαγωγής που εκδίδονται από τις αρμόδιες υπηρεσίες των τρίτων χωρών που περιλαμβάνονται στο παράρτημα IV βεβαιώνουν ότι τα προϊόντα που συνοδεύουν τηρούν τα ανώτατα επιτρεπόμενα όρια που ορίζονται στο άρθρο 3 του κανονισμού (ΕΟΚ) αριθ. 737/90. Τα πιστοποιητικά εξαγωγής συντάσσονται σε έντυπο τυπωμένο σε λευκό χαρτί, σύμφωνα με το υπόδειγμα του παραρτήματος ΙΙ.
2. Η Επιτροπή ανακοινώνει στα κράτη μέλη τις λεπτομέρειες σχετικά με τις αρχές των εν λόγω τρίτων χωρών που είναι εξουσιοδοτημένες για την έκδόση των πιστοποιητικών εξαγωγής.
Άρθρο 4
Ο παρών κανονισμός αρχίζει να ισχύει την ημέρα της δημοσίευσής του στην Επίσημη Εφημερίδα των Ευρωπαϊκών Κοινοτήτων.
Άρθρο 5
Ακυρώνεται ο κανονισμός (ΕΟΚ) αριθ. 1983/88.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
Βρυξέλλες, 27 Ιουλίου 1999.

Labels: 0
3
5
6